《五桂山飞瀑》
明代·梁思诚

桂岭插云表，苍茫天四围。洪泉劈涧落，寒瀑破空飞。

百道穿危磴，千寻下翠微。晓烟洗残黛，白雾掩轻扉。

流响方成韵，闻声未觉希。香垆思渺渺，庐阜梦依依。

雨气杂晴霰，电光浮夕晖。沿洄卷绡幕，喷薄洒珠玑。

低咽青溪玉，斜侵白袷衣。云垂大鹏翼，风助巨鳌威。

树杪层冰折，帘间赤日晖。隔崖烟袅袅，阴壑草霏霏。

蜿地长虹似，绷云綵带非。莲开太华晓，芝吐雪苗肥。

清啸灵禽和，高吟木客稀。二楼山月白，三岛露桃绯。

遇物结遐想，观空悟化机。重林时徙倚，鸾鹤夜深归。

作者简介：梁思诚，字用孚，号居隐。香山（今中山）人。明熹宗天启间举乡饮宾，事亲以孝闻。清光绪《香山县志》卷一三有传。